Poul Fischer (DF), 2003-02-04:
Det midt- og vestjyske jernbanenet var i efteråret 2001 i udbud.
Ved evalueringen af buddene blev DSB's tilbud vurderet til ikke at være konditionsmæssigt ud fra den betragtning, at der var større sandsynlighed for, at resultatet af driften ville give underskud end overskud.
Når det er tilfældet, skal Trafikministeriet se bort fra tilbuddet og herefter evaluere de øvrige indkomne tilbud.
DSB havde indtil dette tidspunkt betjent det midt- og vestjyske jernbanenet på en forhandlet kontrakt til i alt 230 mio. kr. pr. år.
Ved den aktuelle licitation var DSB's tilbud ca. 50-60 mio. kr. pr. år for samme ydelse eller ca. 25 pct. af den oprindeligt forhandlede kontrakt.
Dette faktum forkaster i sig selv ikke DSB's tilbud, men får trafikkøberen til at føle, at enten har man betalt for meget tidligere, eller også at tilbuddet er fuldstændig urealistisk eller en kombination af begge dele.
Derfor har vi i Dansk Folkeparti stor forståelse for, at man i ministeriet dykkede grundigt ned i DSB's tilbud og fik det analyseret på kryds og tværs: om trafikprognoserne var realistiske, om omkostningsudviklingen var realistisk, osv. osv.
Vi er i Dansk Folkeparti også enige i konklusionen, nemlig at Trafikministeriet på det foreliggende grundlag ikke havde andet valg end at forkaste DSB's tilbud.
Denne afgørelse har Rigsrevisionen senere bekræftet i en rapport, men venstrefløjen her i Folketinget har dog ikke accepteret afgørelsen.
Denne forespørgselsdebat er rejst på baggrund af avisartikler, hvoraf det fremgår, at passagerudviklingen i 2002 ifølge DSB's beregning var så stor, at den fuldt ud levede op til de trafikprognoser, der var indbygget i tilbuddet, og at DSB derfor var fravalgt på et forkert grundlag.
DSB har oplyst, at man først medio 2003 kender passagerudviklingen for de omtalte strækninger, og skulle disse tal svare til forespørgerens forhåbninger og forventninger, er dette blot en af flere parametre i DSB's tilbud.
Det endelige svar på, om billetindtægterne vil stige så voldsomt, som DSB har regnet med, og om reallønsudviklingen vil holde sig på det lave niveau, som DSB har regnet med, fås først efter 2010 eller måske aldrig.
I år 0 er det vurderet, at DSB's tilbud ikke overholder de konkurrencemæssige retningslinjer, som DSB er underlagt, og der har ikke været anden mulighed end at se bort fra DSB's tilbud i licitationen, hvilket vi i Dansk Folkeparti har bakket op.
Den besparelse, staten ville have haft, såfremt DSB's tilbud havde været konditionsmæssigt, kan selvfølgelig nemt beregnes, men det har jo kun akademisk interesse.
Jeg er enig med forespørgerne i, at staten kunne have fået en besparelse. Der var så meget luft mellem DSB's tilbud og Arrivas tilbud, at ifald DSB's tilbud havde været på et højere niveau og dermed konditionsmæssigt, ville der være en besparelse.
Men det kan vi jo ikke bruge til noget.
Efter at den værste storm har lagt sig, må man om DSB og DSB's ledelse konstatere, at de har været store i nederlagets stund.
Jeg synes, DSB har vist sig som en god og hjælpsom kollega over for det vindende firma, Arriva, med hensyn til materiel og mandskab.
Udliciteringer af jernbanestrækninger vinder mere og mere indpas.
DSB har budt i Tyskland, Norge og Sverige, og licitationen af de midt- og vestjyske jernbanestrækninger er udbudt under den tidligere regering.
Inden kommende udliciteringer skal vi høste af de erfaringer, som denne licitation har givet på godt og ondt.
Allerede på nuværende tidspunkt synes 1 år imidlertid at være for lidt til at få tingene på plads, og endelig bør det overvejes i prækvalifikationsrunden at få yderligere dokumentation for, hvorledes den givne opgave tænkes løst på forskellige områder, såfremt den efterfølgende licitation vindes.
Det skal også afklares, om placeringen af uddannelsen af lokoførerne skal ske i DSB-regi.
Dansk Folkeparti finder det uheldigt med denne placering.
Selv om denne forespørgselsdebat ikke handler om Arrivas håndtering og opstart i det midt-vestjyske, kan vi naturligvis ikke undgå at komme ind på det.
Lad os bare konstatere, at det er noget rod med mange forsinkelser og mange aflysninger.
Det kan befolkningen ikke være tjent med og ikke leve med.
Vi har forstået, at der torsdag skal være et møde mellem trafikministeren og Arrivas ledelse om den prekære situation.
Dansk Folkeparti forlanger, at trafikministeren lægger maksimalt pres på Arrivas ledelse, så der hurtigst muligt rettes op på situationen.
Det er vigtigt for Dansk Folkeparti, at Arriva lever op til intentionerne i den indgåede kontrakt.
I modsat fald må kontraktens sanktionsmuligheder bringes i anvendelse.
Men til slut: Det, det hele drejer sig om, er, at der altså står nogle mennesker rundtomkring på perronerne i det midt-vestjyske og er usikre på, om deres tog i det hele taget kommer.
Det kan de ikke leve med, og det skal løses omgående.